text: El primer gat positiu per covid-19 no va morir pel virus - Teleponent
  Inici Coronavirus El primer gat positiu per covid-19 no va morir pel virus
  El primer gat positiu per covid-19 no va morir pel virus
  Un estudi ha revelat que la covid-19 no va ser la causa de la mort del primer gat a l'Estat a qui se li va detectar el virus. El coronavirus tampoc va agreujar la seva malaltia.
  Són les conclusions d'un treball de l'IRTA-CReSA juntament amb investigadors de l'IrsiCaixa, el Barcelona Supercomputing Centre i veterinàries de l'Hospital Veterinari Sant Mori. Les dades confirmen que el felí, igual que un altre que convivia a la mateixa llar, van patir una infecció aparentment asimptomàtica, però en cap cas el virus va agreujar la seva salut.
  Se li va diagnosticar una patologia al cor i se li va fer una eutanàsia. A més, els investigadors donen suport a la teoria que els gats es poden infectar per covid-19 però no contagiar les persones.
  Publicat a 'Proceedings of the National Academy of Sciences', el treball inclou els resultats de la necròpsia del gat, que convivia amb una família que tenia un cas de mort per covid. L'animal va presentar dificultats respiratòries greus i se'l va portar a l'Hospital Veterinari Sant Mori de Barcelona, on se li va diagnosticar una patologia al cor i se li va fer una eutanàsia.
  La necròpsia va confirmar que el gat patia una cardiomiopatia hipertròfica felina i que la seva mort no era provocada pel nou coronavirus. Tot i així, la PCR va confirmar que l'animal s'havia infectat, però amb una càrrega viral molt baixa i residual.
  Actualment, hi ha estudis experimentals que demostren que els gats poden infectar-se i contagiar altres felins, però aquests dos exemplars no havien tingut contacte amb altres animals.
  Els investigadors han analitzat la seqüència genètica del virus que tenia el gat que va morir i han vist que té un 99,9% de similitud amb el virus del propietari, que també va morir, el que suggereix que es va infectar a partir dels membres de la família.
  Tenint en compte el nombre de persones infectades a tot el món i els pocs casos reportats d'animals, els experts segueixen remarcant que els gats s'infecten de manera molt residual i no hi ha cap evidencia de transmissió del virus a les persones.
  Es tracta d'un cas de zoonosi reversa, en què els gats són les víctimes colaterals sense que el virus els provoqui problemes de salut. Fins ara, només hi ha hagut un episodi reportat als Països Baixos en què un granger s'ha infectat a través de visons.